Ettepanek: NÕUKOGU OTSUS siniuim-tuuni kaitse konventsiooni laiendatud komisjoni liikmeks saamiseks vajalikku kirjavahetusse Euroopa Liidu nimel astumise kohta /* COM/2015/071 final - 2015/0036 (NLE) */





SELETUSKIRI 1. ETTEPANEKU TAUST Siniuim-tuuni kaitse komisjon (CCSBT) on piirkondlik kalandusorganisatsioon, mis vastutab siniuim-tuuni majandamise eest kogu selle levikualas. Siniuim-tuuni kaitse konventsioon jõustus 20. mail 1994. Euroopa Liit on olnud CCSBT mittelepinguosaline koostööpartner alates 2006. aastast. Mittelepinguosalised koostööpartnerid osalevad täiel määral CCSBT tegevuses, kuid neil ei ole hääleõigust. Mittelepinguosalise koostööpartneri tegevus peab olema kooskõlas CCSBT majandamis- ja kaitse-eesmärkide ja -meetmetega. Pärast mitu aastat kestnud arutelusid muutis CCSBT oma 2013. aasta oktoobris toimunud 20. istungil laiendatud komisjoni käsitlevat resolutsiooni, et võimaldada seda soovivatel piirkondlikel majandusintegratsiooni organisatsioonidel saada laiendatud komisjoni liikmeks kirjavahetuse kaudu, milles taotleja väljendab CCSBT-le oma kindlat kavatsust järgida konventsiooni sätteid ning alluda CCSBT laiendatud komisjoni otsustele. Oma [kuupäev] ettepanekus, mis käsitleb nõukogu otsust siniuim-tuuni kaitse konventsiooni laiendatud komisjoni liikmeks saamiseks vajaliku kirjavahetuse Euroopa Liidu nimel allkirjastamise ja ajutise kohaldamise kohta soovitab Euroopa Komisjon CCSBT laiendatud komisjoni liikmeks saamiseks nõukogul allkirjastada kirjavahetus ja seda ajutiselt kohaldada. Kõnealuse menetluse lõpuleviimise järel oleks ELil õigus saada CCSBT laiendatud komisjoni ja laiendatud teaduskomitee hääleõiguslikuks liikmeks. CCSBT puhul seisneb ELi peamine huvi siniuim-tuuni (CCSBT) ja hariliku tuuni (Rahvusvaheline Atlandi Tuunikala Kaitse Komisjon, ICCAT) sarnases majandamises ning soovis jätkata ühtse lähenemisviisi edendamist seoses liidu kalavarude kaitse alase tegevusega kõigis ookeanides ning kinnitada pühendumist kalavarude pikaajalisele kaitsele ja säästvale kasutamisele kogu maailmas. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ei kohaldata 3. ETTEPANEKU ÕIGUSLIK KÜLG Käesoleva ettepaneku eesmärk on viia lõpule kirjavahetuse allkirjastamise ja ajutise kohaldamisega käivitatud õiguslik protsess, mille puhul on ELi eesmärk saada CCSBT laiendatud komisjoni ja laiendatud teaduskomitee liikmeks pärast Euroopa Parlamendilt nõusoleku saamist. 2015/0036 (NLE) Ettepanek: NÕUKOGU OTSUS siniuim-tuuni kaitse konventsiooni laiendatud komisjoni liikmeks saamiseks vajalikku kirjavahetusse Euroopa Liidu nimel astumise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõike 6 punktiga a, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[1] ning arvestades järgmist: (1) Euroopa Liidu pädevuses on võtta ühise kalanduspoliitika alusel meetmeid mere bioloogiliste ressursside kaitsmiseks ning sõlmida lepinguid kolmandate riikide ja rahvusvaheliste organisatsioonidega. (2) Vastavalt nõukogu otsusele 98/392/EÜ([2]) on Euroopa Liit osaline 10. detsembri 1982. aasta Ühinenud Rahvaste Organisatsiooni mereõiguse konventsioonis, millega kohustatakse rahvusvahelise üldsuse kõiki liikmeid tegema koostööd mere bioloogiliste ressursside kaitse ja majandamise valdkonnas. (3) Vastavalt nõukogu otsusele 98/414/EÜ([3]) on Euroopa Liit sõlminud kokkuleppe 10. detsembri 1982. aasta Ühinenud Rahvaste Organisatsiooni mereõiguse konventsiooni nende sätete rakendamise kohta, mis käsitlevad piirialade kalavarude ja siirdekalade kaitset ja majandamist. (4) 1. detsembril 2009 volitas nõukogu Euroopa Komisjoni taotlema Euroopa Liidu nimel siniuim-tuuni kaitse konventsiooni eeskirjade muutmist, et võimaldada Euroopa Liidul saada konventsiooniosaliseks. (5) Oma 2013. aasta oktoobris toimunud 20. istungil muutis CCSBT laiendatud komisjoni käsitlevat resolutsiooni, et võimaldada Euroopa Liidul saada kirjavahetuse kaudu CCSBT laiendatud komisjoni liikmeks. (6) Nõukogu kiitis [kuupäev] heaks CCSBT laiendatud komisjoni liikmeks saamiseks vajaliku kirjavahetuse allkirjastamise ja ajutise kohaldamise. (7) Kuna Euroopa Liidu liikmesriikide lippude all sõitvad laevad püüavad kala siniuim-tuuni levikualas, on liidu huvides tõhusalt osaleda konventsiooni rakendamises. (8) Sellega edendataks ka ühtset lähenemisviisi seoses liidu kalavarude kaitse alase tegevusega kõigis ookeanides ning kinnitataks pühendumist kalavarude pikaajalisele kaitsele ja säästvale kasutamisele kogu maailmas. (9) Seepärast tuleks astuda kõnealusesse kirjavahetusse, ON VASTU VÕTNUD KÄESOLEVA OTSUSE: Artikkel 1 Euroopa Liidu nimel on astutud kirjavahetusse siniuim-tuuni kaitse konventsiooni (edaspidi „konventsioon”) laiendatud komisjoni liikmeks saamiseks. Kirjavahetus on lisatud käesolevale otsusele. Artikkel 2 Nõukogu eesistujal on õigus nimetada isik(ud), kes on volitatud andma Euroopa Liidu nimel heakskiitmiskirja hoiule CCSBT peasekretärile, kes tegutseb CCSBT esindajana kooskõlas konventsiooni artikliga 10. Brüssel, Nõukogu nimel eesistuja [1] ELT C , , lk . [2] EÜT L 179, 23.6.1998, lk 1. [3] EÜT L 189, 3.7.1998, lk 14. LISA järgmise dokumendi juurde: Ettepanek: nõukogu otsus siniuim-tuuni kaitse konventsiooni laiendatud komisjoni liikmeks saamiseks vajalikku kirjavahetusse astumise kohta Euroopa Liidu nimel A. Euroopa Liidu kiri Lugupeetud … Mul on au viidata resolutsioonile laiendatud komisjoni ja laiendatud teaduskomitee loomise kohta (edaspidi „resolutsioon”), mida on muudetud CCSBT 20. istungil 2013. aasta oktoobris. Resolutsiooni lõikes 6 on sätestatud, et kalanduskomisjoni peasekretärile võib laiendatud komisjoni ja laiendatud teaduskomitee liikmeks saamiseks soovi avaldada mis tahes piirkondlik majandusintegratsiooni organisatsioon, kalandus- või muu organisatsioon, mille lipu all sõitvad laevad on eelneva kolme kalendriaasta jooksul püüdnud siniuim-tuuni. Sel eesmärgil korraldab CCSBT peasekretär komisjoni nimel kirjavahetuse kõnealuse piirkondliku majandusintegratsiooni organisatsiooni, kalandus- või muu organisatsiooni esindajaga. Seoses resolutsiooni lõikega 7 ei ole aastateks 2015–2017 ELile eraldatud 10-tonnist kvooti muudetud. Oleksin tänulik, kui teataksite mulle selle kirja kättesaamisest ja kinnitaksite, et kõnealune kiri ja Teie vastus moodustavad CCSBT ja Euroopa Liidu vahelise lepingu Euroopa Liidu saamise kohta CCSBT laiendatud komisjoni ja laiendatud teaduskomitee liikmeks kooskõlas eespool nimetatud resolutsiooni sätetega. EL soovib väljendada oma kindlat tahet täita jätkuvalt siniuim-tuuni kaitse konventsiooni tingimusi ja laiendatud komisjoni otsuseid. Käesolevat lepingut kohaldatakse alates järgmisest päevast pärast Teie kirja saamist. Sügava lugupidamisega Euroopa Liidu nimel eesistuja